कहते हैं कि कालीदास के 'मेघदूत’में कुछ ऐसी पहाडिय़ों की चर्चा है जो रामगढ़ से मिलती हैं जिससे इस स्थान को मेघूदत के रचनाकाल से भी जोड़कर देखा जाता है। पहाडिय़ों में इसकी एक खोह को विश्व की सबसे प्राचीन नाट्यशाला के रुप में भी प्रचारित किया गया है। प्राकृतिक खोह आकर्षक बन पड़ी है। खोह के सामने का विशाल प्रस्तर चौरस है जिससे देखने में लगता है कि वह दर्शक दीर्घा के बैठने की जगह रही होगी। खोह के भीतर दाँये- बाँये और भी खोह बने हैं जिस तरह मंचों के अगल बगल में ग्रीन रुम होते हैं। सुतानुका नामक किसी देवदासी और मूर्तिकार देवदत्ता की प्रणय गाथा भी यहाँ प्रचलित है। किवदंतियां चाहे जो भी हों पर यह जगह बड़ी रुमानी और रमणीय जान पड़ती है और इसलिए अब यहाँ सरकारी महोत्सव होने लगे हैं। 'हिन्दुस्तान की खोज’में नेहरू ने इस स्थान का जिक्र छोटा नागपुर के पठार के करीब बताते हुए किया है।